《疏影 题洪容生表弟妇秋容揽镜图遗照》
清代·袁绶

新图展处。认玉台倩影，谢家风度。袖亸鬟低，标格亭亭，独倚回栏凝伫。

秋凉池馆霜花艳，看几簇、冷红初吐。怕柳丝、碧剪西风，好影又成迟暮。

荀令神伤旧梦，彩云已散矣，空恁凄楚。想像仙姿，凭仗丹青，仿佛帐中重睹。

郎君纵应芙蓉兆，剩此恨、娲皇难补。叹绿窗、镜影回时，不是故人眉妩。

作者简介：浙江钱塘人，字紫卿。袁枚孙女。幼读祖父诗，辄怡然意开。所为诗沉著痛快，无闺阁气。有《簪芸阁诗稿》。